Har du oplevet lignende skriverier eller episoder på dit gymnasium, så vil vi meget gerne høre fra dig. Skriv til journalist Silla Bakalus på silb@bt.dk​

Elever på flere gymnasier i Whiskeybæltet har i årevis oplevet at få intime detaljer om deres sexliv beskrevet i skolernes sladderblade. Mental omsorgssvigt fra velhavende forældre kan være årsagen, mener psykolog, der kalder det et ’rich kids’-fænomen.

'Da hun (navn fjernet, red) kom hjem fra Val d’Isere begyndte det at klø lidt dernede. Jeg tror godt, vi ved, hvad der var galt. Godt du nu har taget pillerne nu.'

Ovenstående passage er fra Ordrup Gymnasiums skoleblad Ztof fra skoleåret 2014/2015. Men passagen med den vulgære ordlyd er langt fra enestående. Som Radio24syv og BT i løbet af ugen har beskrevet, så har det i årevis på en række nordsjællandske gymnasier været kutyme, at elevers sexliv mere eller mindre frivilligt helt ned til de mest intime detaljer er blevet udstillet i gymnasiernes skoleblade.

Især har det været slemt på Gl. Hellerup Gymnasium, Ordrup Gymnasium og Øregård Gymnasium, hvor flere eksempler har været så grove, at undervisningsminister Ellen Trane Nørby (V) har udtalt, at det er en ’fuldstændig uacceptabel’ adfærd, der skal stoppes.

BT har i mange artikler opfordret til, at elever fra gymnasier andre steder i landet henvendte sig, hvis de har oplevet noget lignende, men vi har kun fået henvendelser fra elever fra Nordsjælland. Dog har vi fået henvendelser om, at flere gymnasier i Nordsjælland også har den form for sladderblade.

Psykolog John Halse er ikke overrasket over, at den grove sexmobning tilsyneladende er et fænomen, der primært eksisterer i det velhavende område nord for København

»Umiddelbart ser det ud som om, at det er ’rich kids’-fænomen, for det må man jo sige, at det er, når det foregår i Nordsjælland«, siger han.

Ifølge John Halse, der er tidligere formand for Børns Vilkår, er det interessant, at det netop er i Nordsjælland, hvor mange forældre har en lang uddannelse og en god økonomi, at man ser de her problemer.

»Det er jo et sted, hvor man ville tro, at forældre havde opdraget deres børn efter danske værdier. Normalt når vi snakker om børn, der ikke kan opføre sig ordentlig i skolen, så har vi en autopilot, der siger, at så er vi nok i socialgruppe 4 eller 5, men dette bekræfter, hvad vi godt ved i fagverdenen – nemlig at de her ting også foregår i mere velstillede miljøer. Noget er bare mere skjult, fordi vi ikke kan se det. De unge kan opføre sig pænt, synge pænt og tage ordentligt tøj på, når de skal – men når det virkelig kommer til stykket, så er nogle af dem så langt ude, fordi de ikke har de pejlemærker om, hvad en ordentlig opdragelse er,« siger han.

John Halse har to bud på, hvorfor det netop er i det velhavende miljø, at vi har set så mange eksempler på sexmobningen i skolebladene.

For det første kan det skyldes, at forældrene har for travlt med karriererne og derfor er for lidt til stede i børnenes vækst og opdragelse:

»Jo mindre værdisætning, der har været i de unge menneskers barndom, jo lettere bliver det for dem at foretage en adfærd, som for os andre bliver opfattet som et værdiskred,« siger John Halse, der kalder det for et ’mentalt omsorgssvigt’ fra de velhavende forældres side.

Den anden årsag til, at sexmobningen i så stor grad foregår i Nordsjælland, kan ifølge John Halse skyldes, at man i de kredse netop er mere egocentrisk.

»Vi ved, at jo højere vi kommer op i de sociale lag, og jo mere karriereorienteret et familieliv er, des mere kommer egocentriciteten i højsædet. Vil du frem i verden, så skal du skubbe til andre. Vi ved, at karrierelivsformen i højere grad er gennemsyret af en høj grad af individualisme og mindre fællesskabsfølelse. Det smitter af på de børn, og så er det jo klart, at man kan gøre, hvad fanden man vil, for det betyder ikke noget, at man piller ved andres grænser. Man er sig selv nærmest, man er sin egen lykkes smed, og man skal frem i verden, uanset om man skubber til nogen, siger han.

Også de mange penge, som en del unge i Nordsjælland har adgang til, kan have en betydning for deres adfærd. Når man ikke behøver at bekymre sig om livsnære behov som mad, bolig og transportudgifter og dermed ikke bruger sin tid på for eksempel et fritidsjob i Netto, så finder man underholdning andre steder – blandt andet i intime sexskriverier i et skoleblad, forklarer psykologen:

»Hvis du er optaget af at klare de elementære behov, så har du ikke tid til at synes, at det er pissesjovt at se nogle andre bolle,« lyder det.

Ifølge John Halse er det i høj grad både forældrenes og lærernes ansvar at få de unge på ret spor.

»Vi skal jo have forældrene på banen. Men forældrene i det her segment har jo ofte uddelegeret opdragelsen til nogle au pairs, og det bliver jo ikke det samme som mor og far,« siger han og tilføjer:

»Min erfaring er, at det er en større opgave at få forældre, der er optaget af deres karriere, til at tage opdragelse alvorligt, for de har travlt med alle mulige andre ting. Og når børnene så når op i denne alder, så tror gymnasierne, at børnene er selvkørende og sætter dermed heller ikke ind. Men de unge er jo totalt svævende norm- og værdimæssigt,« lyder det fra psykologen, der mener, at gymnasierne skal være mere strikse.

»Det nytter ikke at snakke om dialog og fælles forståelse. Her gælder det om at lære de unge, at selv om de ikke har lært det hjemmefra, så er der altså nogle grænser for, hvordan man kan opføre sig,« siger Halse.

Anna Bjerre, der er psykolog og direktør på forummet Girl Talk er også forarget over de eksempler, som de seneste dage er blevet bragt fra de nordsjællandske gymnasiers sladderblade.

»De er helt vildt krænkende og grænseoverskridende. Det er overgreb, særligt fordi det her bliver liggende for evigt. Du har jo et stempel og et brændemærke, som du aldrig kan komme af med igen,« siger hun og påpeger, at det både er skriverierne samt fænomenet med, at kun de smukkeste piger udvælges til at deltage i fester, der er problematisk for de unges fremstilling af kvinder.

»Det fortæller jo, at kvinden er et objekt, der er til for at tilfredsstille manden, og som manden mere eller mindre kan tage og gøre med, hvad han vil,« siger hun.

Er du overrasket over, at det tilsyneladende er et nordsjællandsk fænomen?

»Ja, for jeg har talt med piger fra hele landet, der har oplevelser med, at billeder og lignende af dem er blevet delt. Men jeg har ikke hørt om radiokanaler og skoleblade andre steder fra«, siger Anna Bjerre.

Flere elever har skrevet til BT og forklaret, at de er kede af den dårlige omtale af deres gymnasier, da de har haft en god tid på skolerne, og at de selv har synes, at bladenes omtaler var sjove.

Men ifølge Anna Bjerre er bladenes sexmobning ikke sjov.

»Jeg tror, at det er, fordi de ikke forstår alvoren. De forstår ikke, at det her er underholdning på andres bekostning. Du har jo ikke givet samtykke. Hvis du indgår i Paradise Hotel, så har du jo selv indvilget, men det har man jo ikke på samme måde her. Jeg synes, det er interessant, at man iscenesætter noget som underholdning, hvor der er nogen, der er blevet taget til gidsel i det og ikke har nogen muligheder for at sige fra,« siger hun.

Hvorfor er det her et problem?

»En enkeltstående situation gør ikke den store forskel, men det er med til at understrege en diskurs, som der i forvejen er og tydeliggøre den. I et samlet billede gør det en forskel i forhold til, hvordan vi behandler hinanden, og hvordan vi tænker, at vi kan behandle hinanden.«